Id-Deċiżjoni tal-Kummissjoni
tal-11 ta' Ġunju, 2003
li tistabbilixxi grupp ta' esperti biex jagħti pariri lill-Kummissjoni fuq strateġija dwar aċċidenti fil-qasam tat-trasport
(2003/425/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi:
(1) Għandu jkun żgurat livell għoli u uniformi ta' protezzjoni liċ-ċittadini Ewropej il-ħin kollu f'kull mezz ta' trasport, u għandu jkun hemm strateġija biex jitnaqqas l-għadd ta' aċċidenti. Investigazzjonijiet tekniċi u indipendenti ta' aċċidenti u inċidenti tat-traffiku huwa mod ta' kif titjieb is-sigurtà, billi jsiru magħrufa l-kawżi ta' aċċidenti bhal dawn u għalhekk ma jitħallewx iseħħu.
(2) Investigazzjonijiet tal-kawżi ta' aċċidenti m'għandux ikollhom x'jaqsmu ma' kumpens għal ħsarat jew biex isir magħruf minn kien responsabbli. Għalhekk dawn għandhom ikunu indipendenti minn investigazzjonijiet magħmula mill-awtoritajiet gudizzjarji, kumpaniji ta' assigurazzjoni, industrija, operaturi u regolaturi, jew kull parti ohra li l-interessi tagħom jistgħu ikunu f'kunflitt ma' l-inkarigu mogħti lil korp jew entità li jkunu qed jagħmlu l-investigazzjoni.
(3) Fil-Karta Bajda tagħha dwar politika Ewropea għat-trasport għas-sena 2010: żmien ta' deċiżjoni [1], il-Kummissjoni wriet li hemm il-ħtieġa li qiegħda dejjem tikber ta' investigazzjonijiet tekniċi u indipendenti li jwasslu biex isiru magħrufa l-kawżi ta' aċċidenti u kif jistgħu jitjiebu l-liġijiet. Għal dan il-għan, fil-Karta Bajda il-Kummissjoni rrakkomandat il-ħolqien ta' "grupp ta' esperti indipendenti fi hdan il-Kummissjoni, li x-xogħol tiegħu ikun li jtejjeb il-liġijiet eżistenti u li jaddatta il-metodoloġija (Ewropea), inter alia, għal żviluppi tekniċi'."
(4) Biex isir l-eżami tal-kwistjonijiet kollha li għandhom x'jaqsmu ma' investigazzjonijiet indipendenti u tekniċi ta' aċċidenti, il-Kummissjoni tixtieq twaqqaf Grupp ta' Esperti biex jagħti pariri lill-Kummissjoni fuq strateġija dwar aċċidenti fil-qasam tat-trasport.
(5) It-twaqqif ta' dan il-Grupp jikkontribwixxi biex tinġieb 'il quddiem il-politika tal-Komunità fil-qasam ta' investigazzjonijiet indipendenti ta' aċċidenti, flimkien ma' proċeduri xierqa oħra ta' konsultazzjoni. Il-Grupp għandu jagħti pariri lill-Kummissjoni dwar il-ħtieġa li jitjiebu l-liġijiet eżistenti, u, fejn ikun meħtieg, fuq il-bżonn li jkunu proposti inizjattivi ġodda għal kull xorta ta' trasport, inkluż it-trasport ta' enerġija (pajpijiet taż-żejt u tal-gass).
ADDOTTAT DIN ID-DEĊIŻJONI:
Artikolu 1
Suggett
B'dan qed jitwaqqaf grupp ta' esperti biex jagħti pariri lill-Kummissjoni fuq strateġija dwar aċċidenti fil-qasam tat-trasport, minn hawn il quddiem imsejjaħ il-"Grupp ta' Esperti".
Artikolu 2
Missjoni
Il-Grupp ta' Esperti għandu jagħti pariri lill-Kummissjoni fuq il-ħtieġa li jitjiebu l-liġijiet eżistenti, u, fejn hu meħtieg, fuq il-bżonn li jkunu proposti inizjattivi ġodda għal kull xorta ta' trasport, inkluż it-trasport ta' enerġija (pajpijiet taż-żejt u tal-gass), iżda esklużi aspetti ta' saħħa u ta' sigurtà fuq il-post tax-xogħol.
Artikolu 3
Kompożizzjoni
Il-Grupp ta' Esperti jkun magħmul minn persuni kwalifikati u kompetenti biex jikkunsidraw affarijiet li għandhom x'jaqsmu ma' kwistjonijiet ta' sigurtà fit-trasport, b'mod partikolari investigazzjonijiet tekniċi u indipendenti ta' aċċidenti f'kull xorta ta' trasport, inkluż it-trasport ta' energija (pajpijiet taż-żejt u tal-gass). Il-Grupp għandu jkun magħmul minn tnax-il membru u jkun immexxi minn rappreżentant tal-Kummissjoni.
Artikolu 4
Ħatra
1. Il-membri tal-Grupp ta' Esperti jkunu maħtura individwalment mill-Kummissjoni skond kriterji oġġettivi ta' kompetenza u esperjenza ppruvati. Dawn ikollhom ħatra għal sentejn li tista' tiġġedded darba b'deċiżjoni tal-Kummissjoni.
2. Meta l-ħatra tagħhom tiskadi, membri tal-Grupp ta' Esperti jibqgħu fil-kariga sakemm jinbidlu jew tiġġeddidilhom il- ħatra tagħhom.
3. Il- ħatra ta' membru tintemm qabel l-iskadenza tagħha f'każ ta' riżenja jew mewt. F'dak il-każ, il-membru jinbidel ma' ieħor maħtur mill-Kummissjoni skond il-proċedura msemmija fil-paragrafu 2.
4. Sejħa għal applikazzjonijiet biex wieħed isir membru għandha tkun ippubblikata fil-Ġurnal Uffiċjali ta' l-Unjoni Ewropea. Il-Kummissjoni għandha tagħżel il-membri skond l-applikazzjonijiet li tirċievi għal din is-sejħa. Il-kriterji ta' l-għażla għandhom iqisu l-kompetenza u l-esperjenza tal-kandidati, ir-rappreżentattività tagħhom u l-ħila tagħhom li jagħtu sehemhom f'diskussjonijiet strateġiċi, u li jżommu bilanċ bejn speċjalisti fid-diversi mezzi ta' trasport.
5. Il-Kummissjoni tippubblika għall-informazzjoni l-lista tal-membri fil-Ġurnal Uffiċjali ta' l-Unjoni Ewropea.
Artikolu 5
Kondizzjonijiet tal-kariga, gruppi ta' ħidma u esperti oħra
1. Il-Grupp ta' Esperti għandu jiltaqa' f'sessjoni plenarja darbtejn fis-sena fil-kwartieri tal-Kummissjoni fuq stedina mill-Kummissjoni.
2. Fit-twettiq tal-missjoni tiegħu kif imsemmi fl-Artikolu 2, il-Grupp ta' Esperti jista' jwaqqaf gruppi ta' ħidma ad hoċ.
3. Il-President jista' jiddeċiedi li jistieden esperti oħra biex jitkellmu dwar affarijiet jew sitwazzjonijiet partikolari, fuq talba ta' membru jew b'inizjattiva tiegħu jew tagħha.
4. Il-membri tal-Grupp ta' Esperti u kull espert ieħor mistieden skond il-paragrafu 3, jintraddulhom lura l-ispejjeż ta' safar u ikel skond id-dispożizzjonijiet fis-seħħ tal-Kummissjoni.
Artikolu 6
Kunfidenzjalità
Mingħajr preġudizzju għad-dispożizzjonijiet ta' l-Artikolu 287 tat-Trattat tal-Komunità Ewropea, il-membri tal-Grupp ta' Esperti m'għandhom ixandru l-ebda tagħrif miksub waqt ix-xogħol tagħhom fil- Grupp ta' Esperti jew fi gruppi ta' ħidma tiegħu.
Artikolu 7
Regoli ta' proċedura u segretarjat
1. Il-Grupp ta' Esperti għandu jagħmel ir-regoli ta' proċedura tiegħu.
2. Is-segretarjat tal-Grupp ta' Esperti għandu jkun provdut mill-Kummissjoni.
Artikolu 8
Dħul fis- seħħ
Id-Deċiżjoni tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmula fi Brussel, 11 ta' Ġunju, 2003.